Rámcová dohoda o poskytovaní služieb
uzavretá podľa § 269 ods. 2 zákona č. 513/1991 Zb. Obchodného zákonníka v znení neskorších predpisov a podľa § 83 zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov
(ďalej len „dohoda“)

Čl. 1
Zmluvné strany 

Objednávateľ:   	Všeobecná zdravotná poisťovňa, a.s.
Sídlo:	 		Panónska cesta 2, 851 04 Bratislava – mestská časť Petržalka
Zapísaný v Obchodnom registri Okresného súdu Bratislava I, Oddiel: Sa, Vložka č. 3602/B
Zastúpený: 		Ing. Richard Strapko, predseda predstavenstva 
                                  MUDr. Beata Havelková, MPH, MBA, podpredsedníčka predstavenstva IČO: 			35 937 874
DIČ: 			2022027040
IČ DPH: 		SK2022027040
Bankové spojenie: 	Štátna pokladnica 
IBAN: 			SK47 8180 0000 0070 0018 2424
Kontaktná osoba/e-mail:	
(ďalej len “Objednávateľ”)

a

Poskytovateľ:
Sídlo: 		
Zapísaný v Obchodnom registri Okresného súdu .................., Oddiel: ............, Vložka č............
(resp. Zapísaný v Živnostenskom registri Okresného úradu .................. pod č................)
Zastúpený: 	
IČO: 			
DIČ: 			
IČ DPH: 		
Bankové spojenie: 	
IBAN: 		
Kontaktná osoba/e-mail:	(meno, priezvisko, e-mail, tel. číslo)
(ďalej len “Poskytovateľ”)

(Objednávateľ a Poskytovateľ spolu ďalej aj ako „zmluvné strany“)

uzatvárajú túto dohodu ako výsledok verejného obstarávania v súlade so zákonom                              č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „zákon o verejnom obstarávaní“).

Článok 2
Predmet dohody

1.	Predmet tejto dohody tvorí záväzok Poskytovateľa poskytnúť Objednávateľovi službu, a to zabezpečenie strategického public relations, corporate social responsibility, internej komunikácie, strategickej podpory imidžu Objednávateľa prostredníctvom sociálnej siete Linkedin a budovanie employer brandingu počas doby trvania tejto dohody, za cenu a za podmienok dohodnutých v tejto dohode. Podrobná špecifikácia predmetu dohody tvorí prílohu č. 1 tejto dohody.

2.	Predmetom tejto dohody je zároveň záväzok Objednávateľa za službu poskytnutú Poskytovateľom podľa bodu 1. tohto článku zaplatiť Poskytovateľovi dohodnú cenu vo výške a za podmienok podľa tejto dohody.

Článok 3
Práva a povinnosti zmluvných strán

1.	Poskytovateľ je povinný službu poskytovať osobne prostredníctvom svojich zamestnancov, bez subdodávateľov. Zoznam členov komunikačného tímu tvorí prílohu č. 2 tejto dohody.
2.	Poskytovateľ je povinný  vykonať  predmet dohody riadne a včas, na profesionálnej úrovni, v súlade s platnými právnymi predpismi Slovenskej republiky.
3.	Poskytovateľ sa zaväzuje pri plnení predmetu tejto dohody podporovať pozitívny imidž Objednávateľa s cieľom zastaviť odliv poistencov (retencia) a dosiahnuť priaznivý výsledný stav, bez úbytku poistencov/ideálne prírastok v poistnom kmeni.  
4.	Poskytovateľ sa zaväzuje komunikačne podporovať aktivity, budovanie imidžu a dobrého obchodného mena Objednávateľa, kontinuálne budovať pozitívne vzťahy so zástupcami médií a ďalších cieľových skupín, eliminovať dopady negatívnych aspektov na Objednávateľa prostredníctvom efektívnej krízovej komunikácie a posilniť strategickú komunikáciu Objednávateľa.
5.	Objednávateľ je povinný riadne a včas poskytnúť Poskytovateľovi súčinnosť a všetky informácie nevyhnutne potrebné na plnenie predmetu tejto dohody.
6.	Zmenu členov komunikačného tímu v zmysle bodu 1. tohto článku je možné vykonať písomným oznámením, podpísaným štatutárnym zástupcom príslušnej zmluvnej strany doručeným druhej zmluvnej strane, pričom na zmenu týchto osôb sa nevyžaduje uzavretie dodatku k tejto dohode.
7.	Zmluvné strany vyhlasujú, že majú všetky potrebné oprávnenia na uzavretie a plnenie tejto dohody, a že táto dohoda obsahuje platné záväzky zmluvných strán v súlade s ich právnym postavením. V prípade, že k riadnemu plneniu tejto dohody bude potrebné v budúcnosti získať akékoľvek ďalšie oprávnenie, je príslušná zmluvná strana povinná tak urobiť bez ďalšieho odkladu.
8.	Zmluvné strany taktiež vyhlasujú, že majú všetky technické a finančné prostriedky a personálne kapacity potrebné na riadne splnenie záväzkov prijatých v tejto dohode. Preukázanie nepravdivosti niektorého z vyhlásení niektorej zo zmluvných strán obsiahnutého v tomto bode, spočívajúcej v nedostatku oprávnení, nemá za následok zánik jej povinnosti získať chýbajúce oprávnenie bez zbytočného odkladu, resp. bez zbytočného odkladu zabezpečiť dostatočné prostriedky, či kapacity na riadne splnenie záväzkov vyplývajúcich z tejto dohody.
9.	Ak sa na Poskytovateľa taká zákonná povinnosť vzťahuje, Poskytovateľ je v súlade s § 4 zákona č. 315/2016 Z. z. o registri partnerov verejného sektora a o zmene a doplnení niektorých zákonov povinný byť zapísaný v registri partnerov verejného sektora aspoň po dobu trvania dohody.

Článok 4
 Cena a platobné podmienky 

1.	Ceny plnenia podľa tejto dohody sú stanovené v súlade so zákonom NR SR č. 18/1996 Z. z. o cenách v znení neskorších predpisov a vyhlášky Ministerstva financií Slovenskej republiky č. 87/1996 Z. z. v znení neskorších predpisov, ktorou sa tento zákon vykonáva ako maximálne.  
2.	Zmluvné strany sa dohodli, že celková cena za všetky plnenia poskytované Poskytovateľom podľa tejto dohody, vrátane odplaty za poskytnuté licencie k dielam, ktoré by pri poskytovaní predmetu dohody vznikli je maximálne vo výške: 
bez DPH:  ................. eur 
...% DPH: ............eur
s .........% DPH: .................... eur (slovom: ........................... eur). 
(Ak Poskytovateľ nie je platiteľom DPH, uvedie len cenu celkom, t. j. cenu vrátane DPH a skutočnosť, že nie je platiteľom DPH).
3.	Poskytovateľovi patrí za riadne vykonané služby podľa predmetu tejto dohody cena za človekohodinu vo výške:
bez DPH................. za každú človekohodinu
......% DPH: ............eur
s .........% DPH: .................... eur (slovom: ........................... eur) za každú človekohodinu. 
Ak bude Poskytovateľ vykonávať služby kratšie ako človekohodina, patrí mu alikvotná časť odmeny. 
	(Ak Poskytovateľ nie je platiteľom DPH, uvedie len cenu celkom, t. j. cenu vrátane DPH a skutočnosť, že nie je platiteľom DPH).
4.	Ak sa Poskytovateľ, ktorý v momente uzatvorenia tejto dohody nie je platiteľ DPH, stane po uzatvorení tejto dohody počas plnenia predmetu dohody platiteľ DPH, celková cena za plnenie s DPH, uvedená v bode 2. tohto článku, ako aj jednotková cena uvedené v bode 3. tohto článku s DPH, sa budú považovať za ceny vrátane DPH, a to odo dňa vzniku povinnosti Poskytovateľa odvádzať DPH, t. j. odo dňa kedy sa stal platiteľom DPH.
5.	Objednávateľ sa zaväzuje hradiť Poskytovateľovi cenu priebežne počas trvania dohody, a to na základe faktúr, ktoré má Poskytovateľ oprávnenie vystaviť za splnenie jednotlivých objednávok mesačne. Súčet všetkých fakturovaných súm nemôže byť vyšší ako je maximálna výška ceny za všetky plnenia poskytované Poskytovateľom uvedená v bode 2. tohto článku.  
6.	Pre vylúčenie všetkých pochybností Poskytovateľ berie na vedomie, že Objednávateľ nie je na základe tejto dohody povinný zadať akúkoľvek objednávku, ako ani vyčerpať finančný limit uvedený v bode 2. tohto článku. Plnenia podľa tejto dohody je Objednávateľ oprávnený objednávať v závislosti od svojich prevádzkových podmienok, potrieb a strategických rozhodnutí. 
7.	Objednávka musí byť zadaná Poskytovateľovi písomnou formou, podpísaná za Objednávateľa kontaktnou osobou. Objednávka sa Poskytovateľovi doručuje v elektronickej forme na e-mailovú adresu kontaktnej osoby Poskytovateľa, s uvedením dátumu plnenia objednanej služby, rozsahu a špecifikácie objednanej služby. Poskytovateľ je povinný bezodkladne e-mailom potvrdiť  prevzatie objednávky na e-mailovú adresu kontaktnej osoby Objednávateľa. Kontaktné osoby a ich e-mailové adresy sú uvedené v Článku 9 bod 5. tejto dohody.
8.	Poskytovateľ bude fakturovať DPH vo výške podľa všeobecne záväzných právnych predpisov platných v čase zdaniteľného plnenia. Na prípadnú zmenu sadzby výšky DPH sa nevyžaduje úprava formou dodatku k dohode.
9.	Poskytovateľ je povinný vystaviť faktúru najneskôr do piateho pracovného dňa mesiaca, nasledujúceho po ukončení mesiaca, v ktorom boli služby poskytnuté, resp. splnené, a to na základe objednávok v príslušnom kalendárnom mesiaci Objednávateľovi. Neoddeliteľnou prílohou faktúry je kontaktnou osobou Objednávateľa podpísaný preberací protokol, podpísaním ktorého odsúhlasí poskytnutie objednaných služieb a počet fakturovaných človekohodín za objednané a v danom mesiaci poskytnuté služby Poskytovateľom.
10.	Úhrada oprávnene fakturovaných súm bude realizovaná formou bezhotovostného 	platobného styku. Splatnosť faktúr je 30 dní odo dňa ich preukázateľného doručenia 	objednávateľovi. Objednávateľ dáva Poskytovateľovi súhlas so zasielaním faktúr v 	elektronickom formáte .pdf ako príloha na e-mailovú adresu Objednávateľa 	fakturyPC@vszp.sk. Za deň splnenia peňažného záväzku sa považuje deň odpísania 	dlžnej sumy z účtu Objednávateľa v prospech účtu Poskytovateľa. Pokiaľ posledný deň 	lehoty splatnosti pripadne podľa slovenského kalendára na deň pracovného voľna, 	pokoja alebo sviatok, ako deň splatnosti peňažného záväzku sa bude považovať za 	rovnako dohodnutých cenových a platobných podmienok prvý nasledujúci pracovný deň.
11.	Faktúra musí obsahovať všetky náležitosti faktúry podľa zákona č. 222/2004 Z. z. o dani 	z pridanej hodnoty v znení neskorších predpisov a účtovného dokladu podľa zákona č. 	431/2002 Z. z. o účtovníctve v znení neskorších predpisov, ako aj špecifikáciu 	fakturovaných plnení. Za správne vyhotovenie faktúry zodpovedá v plnom rozsahu 	Poskytovateľ.
12.	V prípade, ak faktúra nebude obsahovať všetky náležitosti daňového dokladu určené 	všeobecne záväzným právnym predpisom, je Objednávateľ oprávnený v lehote jej 	splatnosti ju vrátiť Poskytovateľovi, s uvedením chýbajúcich, resp. nesprávnych údajov, 	do dátumu splatnosti s tým, že prestane plynúť lehota splatnosti faktúry. Poskytovateľ je 	povinný vystaviť opravenú, resp. doplnenú faktúru. V tomto prípade nová lehota 	splatnosti začína plynúť odo dňa doručenia opravenej, resp. doplnenej faktúry 	Objednávateľovi.
13.	V prípade omeškania Objednávateľa s úhradou ceny v dohodnutej lehote splatnosti je 	Poskytovateľ oprávnený požadovať zaplatenie úroku z omeškania vo výške podľa 	Obchodného zákonníka v platnom znení.
14.	Poskytovateľ nie je oprávnený postúpiť akékoľvek práva a pohľadávky vyplývajúce z tejto dohody na tretie osoby bez predchádzajúceho písomného súhlasu Objednávateľa. Právny úkon, ktorým budú práva a pohľadávky postúpené v rozpore s týmto bodom, bude neplatný.
15.	V prípade, ak sa po uzatvorení tejto dohody preukáže, že na relevantnom trhu existuje cena (ďalej tiež ako „nižšia cena“) za rovnaké alebo porovnateľné služby, aké budú dodané podľa tejto dohody a Poskytovateľ už preukázateľne v minulosti za takúto nižšiu cenu takéto služby poskytol,  resp. ešte stále poskytuje, pričom rozdiel medzi nižšou cenou  a cenou podľa tejto dohody je viac ako 5 % v neprospech ceny podľa tejto dohody, zaväzuje sa Poskytovateľ poskytnúť Objednávateľovi pre takéto služby, ktorých dodanie je súčasťou objednávky vystavenej po preukázaní tejto skutočnosti dodatočnú zľavu vo výške rozdielu medzi ním poskytovanou cenou podľa tejto dohody a nižšou cenou.

Článok 5  
Autorské práva

1.	Pokiaľ pri plnení tejto dohody vznikne autorské dielo platí, že odovzdaním autorského diela Objednávateľovi, a to či už protokolárnym alebo faktickým, udeľuje Poskytovateľ Objednávateľovi ku dňu podpisu preberacieho protokolu ohľadom plnenia, ktorého je také dielo súčasťou, časovo neobmedzenú (po dobu právnej ochrany majetkových práv trvajúcu), nevýhradnú a cenou podľa tejto dohody plne splatenú licenciu na akékoľvek použitie takého autorského diela ako celku i jeho jednotlivých častí v neobmedzenom rozsahu, ktorý, pre zamedzenie pochybností, zahŕňa právo jeho kopírovania, prekladania, prispôsobovania, modifikovania, upravovania, distribuovania, publikovania a začleňovania do iných diel, a to ako Objednávateľom osobne, tak aj osobami ním poverenými s tým, že pokiaľ je to potrebné, taká licencia zahŕňa aj výslovný súhlas na udelenie sublicencie na používanie diela pre akékoľvek tretie osoby, či na prevedenie takej licencie na tretie osoby verejnej správy. 
2.	Poskytovateľ vyhlasuje, a zmluvné strany berú na vedomie a súhlasia s tým, že k jednotlivým plneniam dodaným alebo poskytnutým Poskytovateľom Objednávateľovi podľa tejto dohody na základe licencií udelených Poskytovateľovi tretími osobami, ktoré k nim majú a/alebo vykonávajú autorské práva a/alebo práva priemyselného a/alebo iného duševného vlastníctva, Poskytovateľ udeľuje Objednávateľovi právo na ich používanie objednávateľom v súlade, v rozsahu, spôsobom a za ďalších podmienok, za ktorých boli tieto plnenia dodané/poskytnuté Poskytovateľovi príslušnou z takých tretích osôb, ako sú také licenčné podmienky špecifikované v prílohe tejto dohody.
3.	V prípade, že akákoľvek tretia osoba, vrátane zamestnancov Poskytovateľa a/alebo subdodávateľov, bude mať akýkoľvek nárok proti Objednávateľovi z titulu porušenia jej autorských práv a/alebo práv priemyselného a/alebo iného duševného vlastníctva alebo akékoľvek iné nároky v akejkoľvek súvislosti s plnením poskytnutým Poskytovateľom podľa tejto dohody, Poskytovateľ sa zaväzuje: 
(a)	bezodkladne obstarať na svoje vlastné náklady a výdavky od takejto tretej osoby súhlas na používanie jednotlivých plnení dodaných, poskytnutých, vykonaných a/alebo vytvorených Poskytovateľom alebo tretími osobami pre Objednávateľa, alebo upraviť jednotlivé plnenie(a) dodané, poskytnuté, vykonané a/alebo vytvorené Poskytovateľom alebo tretími osobami pre Objednávateľa tak, aby už ďalej neporušovali autorské práva a/alebo práva priemyselného a/alebo iného duševného vlastníctva tretej osoby, alebo nahradiť jednotlivé plnenie(a) dodané, poskytnuté, vykonané a/alebo vytvorené Poskytovateľom, subdodávateľom alebo tretími osobami pre Objednávateľa rovnakými alebo aspoň takými plneniami, ktoré majú aspoň podstatne podobné kvalitatívne, operačné a technické parametre a funkčnosti, alebo, ak sa jedná o plnenie poskytnuté na základe licencie tretej osoby, taký nárok vyriešiť v súlade s tým, čo pre taký prípad stanovujú jej licenčné podmienky uvedené v tejto dohode, a ak ich niet, tak v súlade s týmito podmienkami; a
(b)	poskytnúť Objednávateľovi akúkoľvek a všetku účinnú pomoc a uhradiť akékoľvek a všetky náklady a výdavky, ktoré vznikli/vzniknú Objednávateľovi v súvislosti s uplatnením vyššie uvedeného nároku tretej osoby; a
(c)	nahradiť Objednávateľovi akúkoľvek a všetku škodu, ktorá vznikne Objednávateľovi v dôsledku uplatnenia vyššie uvedeného nároku tretej osoby, a to v plnej výške a bez akéhokoľvek obmedzenia.
Objednávateľ sa však zaväzuje, že o každom nároku vznesenom takou treťou osobou v zmysle hore uvedeného bude bez zbytočného odkladu informovať Poskytovateľa, bude v súvislosti s takým nárokom postupovať podľa primeraných pokynov Poskytovateľa a tak, aby sa predišlo vzniku a prípadne zvýšeniu škôd, nevykoná smerom k takej tretej osobe žiaden úkon, v dôsledku ktorého by sa jej postavenie v súvislosti s takým uplatnením nároku zlepšilo, a Poskytovateľovi vystaví a bude po potrebnú dobu udržiavať v platnosti prevoditeľnú plnú moc potrebnú na to, aby sa Poskytovateľ mohol za Objednávateľa účinne takému nároku brániť a s takou treťou osobou o urovnaní sporu rokovať, a aj inak postupovať tak, ako je to potrebné v záujme ochrany práv oboch strán. 
4.	Poskytovateľ zodpovednosť za akúkoľvek Poskytovateľom neautorizovanú zmenu diela 	vykonanú zákazníkom alebo treťou osobou poverenou zákazníkom. Spôsob autorizácie 	zmien je povinnou súčasťou dodávky diela.

Článok 6
Ochrana osobných údajov

Pri plnení predmetu dohody nebudú spracúvané osobné údaje. Ak pri plnení predmetu dohody dôjde k náhodnému kontaktu s osobnými údajmi, je Poskytovateľ a jeho subdodávatelia povinný dodržiavať ustanovenia Nariadenia Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov a zákona č. 18/2018 Z. z. o ochrane osobných údajov a o zmene a doplnení niektorých zákonov.

Článok 7
Sankcie a náhrada škody

1.	Zmluvné strany sa zaväzujú k vyvinutiu maximálneho úsilia k predchádzaniu škodám a k minimalizácii vzniknutých škôd. Poskytovateľ zodpovedá za škodu, ktorá vznikla Objednávateľovi,  jeho  zavinením.
2.	Objednávateľ má právo na náhradu škody preukázateľne vzniknutej nesplnením vlastnej daňovej povinnosti Poskytovateľa, platiteľa DPH, v zmysle § 78 zákona č. 222/2004 Z. z v znení neskorších predpisov. Objednávateľ má zároveň právo uplatniť u Poskytovateľa trovy konania, ktoré mu vzniknú v konaní s príslušným daňovým úradom podľa § 69b zákona č. 222/2004 Z. z. a z podania dodatočného daňového priznania k dani z pridanej hodnoty a dodatočného kontrolného výkazu k dani z pridanej hodnoty.
3.	Ak sa na Poskytovateľa taká zákonná povinnosť vzťahuje, Poskytovateľ vyhlasuje, že spĺňa podmienky v súlade s § 11 ods. 1 písm. c) zákona o verejnom obstarávaní. V prípade, ak sa toto vyhlásenie ukáže ako nepravdivé, Objednávateľ je oprávnený od dohody odstúpiť, a Poskytovateľ je povinný nahradiť Objednávateľovi škodu, ktorá mu tým vznikla.
4.	Objednávateľ je oprávnený jednostranne započítať svoje pohľadávky voči Poskytovateľovi, ktoré mu vznikli z dôvodu uplatnenia ručenia za daň voči Objednávateľovi v zmysle § 69b zákona   č. 222/2004 Z. z., vrátane trov konania, ktoré mu vznikli v konaní s príslušným daňovým úradom a pohľadávky vzniknuté z dôvodu dlžného poistného na zdravotné poistenie.
5.	Ak je Poskytovateľ platiteľom DPH, cena za poskytnuté plnenie bude uhradená iba na bankový účet, ktorý je zverejnený v zozname bankových účtov zverejnenom na webovom sídle finančného riaditeľstva. Poskytovateľ je povinný ihneď písomne informovať Objednávateľa o každej zmene tohto bankového účtu. Ak Poskytovateľ, ktorý je platiteľom DPH, nesplní povinnosť podľa § 6 ods. 1, 2 a 3 a § 85kk zákona č. 222/2004 Z. z. o dani z pridanej hodnoty, objednávateľ je oprávnený postupovať v zmysle ustanovenia § 69c ods. 1 zákona č. 222/2004 Z. z. o dani z pridanej hodnoty, t. j. uhradiť sumu vo výške DPH alebo jej časť uvedenú vo faktúre Poskytovateľa na číslo účtu správcu dane vedeného pre Poskytovateľa podľa § 67 zákona č. 563/2009 Z. z. o správe daní, pričom objednávateľ nie je v omeškaní, ak z tohto dôvodu neplní, čo mu ukladá dohoda. Poskytovateľ v takom prípade nemá nárok na úhradu príslušnej časti faktúry zodpovedajúcej výške DPH, na úroky z omeškania ani akékoľvek iné sankcie súvisiace s neuhradenou príslušnou časťou faktúry.
6.	Zmluvné strany sa dohodli, že v prípade omeškania vykonania služby v dohodnutom termíne, má Objednávateľ právo na úrok z omeškania vo výške 0,5 % z celkovej maximálnej ceny služby podľa Článku 4 bod 2. tejto dohody, a to za každý začatý deň omeškania.
7.	Zaplatením úroku z omeškania ani zmluvnej pokuty sa Poskytovateľ nezbavuje povinnosti pokračovať v plnení tejto dohody a nahradiť škodu, ktorá porušením povinnosti vznikla Objednávateľovi. Zaplatením zmluvnej pokuty nie je dotknutý nárok Objednávateľa na náhradu škody spôsobenej Poskytovateľom.
8.	Poskytovateľ dáva súhlas Objednávateľovi na jednostranné započítanie akýchkoľvek splatných aj nesplatných pohľadávok Objednávateľa voči všetkým splatným aj nesplatným pohľadávkam Poskytovateľa (vrátane nároku Objednávateľa z titulu zmluvných pokút voči Poskytovateľovi). Poskytovateľ nie je oprávnený započítať svoje pohľadávky voči pohľadávkam Objednávateľa, bez jeho predchádzajúceho písomného súhlasu.

Článok 8
Zachovávanie mlčanlivosti

1.	Zmluvné strany sa zaväzujú, že všetky informácie, ktoré v rámci plnenia tejto dohody poskytnú druhej zmluvnej strane:
a)	budú uchovávať v tajnosti a neprezradia ich, ani inak nesprístupnia tretím osobám, s výnimkou zákonne stanovených prípadov;
b)	budú ich používať len na účel, na ktorý boli poskytnuté alebo inak sprístupnené, a to vždy len v súlade so záujmami druhej zmluvnej strany;
c)	nebudú bez predchádzajúceho písomného súhlasu druhej strany tieto informácie reprodukovať alebo rozmnožovať.
2.	Zmluvné strany sa vzájomne zaväzujú prijať a dodržiavať maximálne účinné opatrenia pre zamedzenie úniku informácií.
3.	Povinnosti dodržovania dôvernosti informácií, ktoré sú predmetom tohto článku, sa nevzťahujú na informácie, ktoré:
a)	sú alebo sa stanú všeobecne a verejne prístupné inak než porušením ustanovení tohto článku zo strany príjemcu informácií; 
b)	sú príjemcovi informácií známe a boli mu voľne k dispozícii ešte pred prijatím týchto informácií od druhej zmluvnej strany; 
c)	budú následne príjemcovi sprístupnené bez záväzku mlčanlivosti treťou stranou, ktorá takisto nie je vo vzťahu k nim nijako viazaná; 
d)	ktorých sprístupnenie alebo zverejnenie sa vyžaduje zo zákona. 

Článok 9
Doručovanie

1.	Zmluvné strany sa dohodli, že písomnosti podľa tejto dohody sa doručujú osobne, poštou, kuriérskou službou alebo e-mailom. Každá zo zmluvných strán je povinná písomne informovať druhú zmluvnú stranu o akejkoľvek zmene adresy, e-mailu alebo kontaktných údajov.
2.	Písomnosti doručované poštou a kuriérskou službou sa doručujú na adresu sídla zmluvných strán, uvedenú v Článku 1 tejto dohody.
3.	Písomnosti doručované osobne sa považujú za doručené v deň ich prevzatia, alebo dňom kedy  adresát odoprel prevziať zásielku. Písomnosti doručované poštou alebo kuriérskou službou sa považujú za doručené v deň prevzatia zásielky adresátom, alebo v deň keď sa zásielka vrátila odosielateľovi späť ako nedoručená, aj keď sa adresát o zásielke nedozvedel. Písomnosti doručované prostredníctvom e-mailu sa považujú za doručené nasledujúci pracovný deň po ich odoslaní na e-mailovú adresu druhej zmluvnej strany.
4.	Na doručovanie písomností týkajúcich sa vzniku, zmeny alebo zániku tejto dohody, akéhokoľvek porušenia dohody sa nepoužije e-mail.
5.	Zmluvné strany sa dohodli, že za všeobecnú a zmluvnú komunikáciu medzi zmluvnými stranami, pokiaľ sa zmluvné strany nedohodnú inak, budú zodpovedné tieto kontaktné osoby:
	za Objednávateľa: ............................e-mail...................
	za Poskytovateľa:  ............................e-mail...................
6.	Zmluvné strany si do dvoch pracovných dní od nadobudnutia účinnosti tejto dohody písomne oznámia mená kontaktných osôb. Zmluvné strany sú oprávnené zmeniť kontaktné osoby, sú však povinné na takúto zmenu druhú zmluvnú stranu písomne upozorniť, a to do troch pracovných dní  pred zamýšľaným vykonaním zmeny.

Článok 10 
Osobitné protikorupčné ustanovenia

1.	Zmluvné strany sa nesmú dopustiť, nesmú schváliť, ani povoliť žiadne konanie v súvislosti s dojednávaním, uzatváraním alebo plnením tejto dohody, ktoré by spôsobilo, že by zmluvné strany alebo osoby ovládané účastníkmi dohody porušili akékoľvek platné protikorupčné všeobecne záväzné právne predpisy. Táto povinnosť sa vzťahuje najmä na neoprávnené plnenia, vrátane urýchľovacích platieb (facilitation payments) verejným činiteľom, zástupcom alebo zamestnancom orgánov verejnej správy alebo blízkym osobám verejných činiteľov, zástupcov alebo zamestnancov orgánov verejnej správy.
2.	Každá zmluvná strana sa zaväzuje, že neponúkne, neposkytne, ani sa nezaviaže poskytnúť žiadnemu zamestnancovi, zástupcovi alebo tretej strane konajúcej v mene druhej zmluvnej strany, a rovnako neprijme, ani sa nezaviaže prijať od žiadneho zamestnanca, zástupcu alebo tretej strany konajúcej v mene druhej zmluvnej strany žiadny dar, ani inú výhodu, či už peňažnú alebo inú, v súvislosti s dojednávaním, uzatváraním alebo plnením tejto dohody v rozpore s Etickým kódexom Objednávateľa. 
3.	Každá zmluvná strana sa zaväzuje bezodkladne informovať druhú zmluvnú stranu, pokiaľ si bude vedomá alebo bude mať konkrétne podozrenie na korupciu pri dojednávaní, uzatváraní alebo pri plnení tejto dohody. 
4.	V prípade, že akýkoľvek dar alebo výhoda v súvislosti s dojednávaním, uzatváraním alebo plnením tejto dohody je poskytnutý zmluvnej strane alebo zástupcovi zmluvnej strany v rozpore s týmto článkom dohody, môže zmluvná strana od tejto dohody odstúpiť.
5.	Zmluvné strany sa zaväzujú dodržiavať základné morálne a etické hodnoty ustanovené v obsahu Etického kódexu Objednávateľa. V prípade nedodržiavania stanovených morálnych a etických hodnôt je zmluvná strana oprávnená od tejto dohody odstúpiť.

Článok 11
Miesto plnenia a  platnosť dohody 

1.	Miestom plnenia predmetu tejto dohody je sídlo Objednávateľa uvedené v záhlaví tejto dohody.
2.	Táto dohoda sa uzatvára na dobu určitú – na 24 mesiacov od nadobudnutia účinnosti tejto dohody.
3.	Dohoda zaniká:
a)	výpoveďou Objednávateľa, a to aj bez udania dôvodu,
b)	písomnou dohodou zmluvných strán, 
c)	odstúpením od Dohody ktoroukoľvek zo zmluvných strán,
d)	uplynutím dohodnutej doby trvania alebo vyčerpaním finančného limitu Poskytovateľom 	podľa Čl. 4 bod 2. tejto dohody podľa toho, ktorá skutočnosť nastane skôr.   
4.	V prípade ukončenia tejto dohody výpoveďou je výpovedná lehota 3 mesiace a začína plynúť prvým dňom kalendárneho mesiaca nasledujúcom po mesiaci, v ktorom bola písomná výpoveď doručená druhej zmluvnej strane. 
5.	Zmluvné strany môžu od tejto dohody odstúpiť v prípade závažného porušenia zmluvných povinností druhou zmluvnou stranou. 
6.	Poskytovateľ je oprávnený odstúpiť od tejto dohody v prípade, ak Objednávateľ nezaplatí cenu za riadne a včas dodané a prevzaté plnenie v lehote do 40 dní po uplynutí dohodnutej lehoty splatnosti oprávnene vystavenej faktúry spĺňajúcej požiadavky tejto dohody.
7.	Objednávateľ je oprávnený odstúpiť od tejto dohody najmä v prípade: 
a)	ak Poskytovateľ opakovane aj napriek výzve porušuje povinnosti vyplývajúce z tejto 	dohody, 
b)	Poskytovateľ je v omeškaní s poskytnutím objednaných plnení viac ako 5 pracovných 	dní,
c)	v prípade porušenia povinností Poskytovateľa podľa Článku 10 tejto dohody,
d)	ak sa Poskytovateľ stane dlžníkom poistného na zdravotné poistenie, ktoré je povinný 	v zmysle príslušných právnych predpisov platiť Objednávateľovi,
e)	ak bol Poskytovateľovi uložený jeden, alebo viacero trestov, uvedených v § 10 zák. č. 	91/2016 Z. z. o trestnej zodpovednosti právnických osôb. Účinky odstúpenia nastanú 	dňom doručenia písomnosti poskytovateľovi, alebo k inému termínu, ktorý používateľ v 	odstúpení uvedie. 
8.	V prípade odstúpenia ktorejkoľvek zmluvnej strany od tejto dohody je odstúpenie platné a účinné dňom doručenia písomného odstúpenia od tejto dohody druhej zmluvnej strane. 
9.	Odchylne od ust. § 351 ods. 2 zákona č. 513/1991 Zb. Obchodný zákonník sa zmluvné strany dohodli, že už poskytnuté plnenia sa v prípade odstúpenia od tejto dohody ktoroukoľvek zmluvnou stranou nevracajú.
10.	Zánikom tejto dohody nezanikajú zmluvným stranám vzájomné práva a povinnosti týkajúce sa vzájomného plnenia do dňa skončenia dohody, ako aj nároky z prípadných zmluvných pokút a ostatných sankcií vrátane nároku na náhradu škody vzniknutej porušením tejto dohody, ako ani práva a povinnosti vyplývajúce z ustanovení tejto dohody, ktoré podľa prejavenej vôle zmluvných strán alebo vzhľadom na svoju povahu majú trvať aj po ukončení tejto dohody. 
11.	Pre vylúčenie všetkých pochybností Objednávateľ vyhlasuje, že žiadna ním určená oprávnená osoba či kontaktná osoba nie je oprávnená konať v mene a na účet Objednávateľa vo veci zmien dohody, ukončenia platnosti dohody, ako ani uzatvárať dodatky k Dohode, ak na tieto úkony nebola osobitne splnomocnená alebo poverená.

Článok 12
Záverečné ustanovenia

1.	Táto dohoda nadobúda platnosť dňom jej podpísania zástupcami obidvoch zmluvných strán a účinnosť  dňom  nasledujúcom  po  dni  jej  zverejnenia  v Centrálnom registri zmlúv v zmysle § 47a zákona  č. 40/1964 Zb. Občiansky zákonník v znení neskorších predpisov. 
2.	Akékoľvek zmeny alebo doplnenia tejto dohody je možné uskutočniť výlučne v písomnej forme formou dodatku k tejto dohode podpísaného oboma zmluvnými stranami. Písomnosti a komunikácia medzi zmluvnými stranami týkajúca sa tejto dohody bude prebiehať v slovenskom jazyku, vrátane vystavovania účtovných dokladov a ich príloh, pričom všetky oznámenia s právnym alebo zmluvným účinkom sa budú posielať druhej zmluvnej strane na jej adresu uvedenú v záhlaví tejto dohody, na jej dodatočne písomne oznámenú adresu alebo na adresu evidovanú v Obchodnom alebo inom registri.
3.	Zmluvné strany sa dohodli, že táto dohoda sa riadi ustanoveniami slovenského práva, predovšetkým Obchodným zákonníkom a Autorským zákonom, v platnom znení. V prípade akýchkoľvek sporov, vzniknutých z tejto dohody, sa zmluvné strany dohodli, že príslušné pre rozhodnutie týchto sporov sú súdy Slovenskej republiky. 
4.	Ak ktorékoľvek z ustanovení tejto dohody alebo jeho časť je alebo sa stane neplatným, nie je tým dotknutá platnosť a účinnosť ostatných ustanovení tejto dohody, s výnimkou ak z povahy tohto ustanovenia alebo jeho obsahu nevyplýva, že túto časť nemožno oddeliť od ostatného obsahu. 
5.	Táto dohoda je vyhotovená v 4 rovnopisoch, z ktorých Objednávateľ aj Poskytovateľ obdržia po 2 vyhotoveniach.
6.	Zmluvné strany vyhlasujú, že si túto dohodu pred jej podpísaním riadne prečítali, jej obsahu bez výhrad porozumeli a uzatvárajú ju na základe svojej slobodnej a vážnej vôle, bez akéhokoľvek nátlaku, na znak čoho pripájajú svoje podpisy.
7.	Súčasťou tejto dohody je:
Príloha č. 1: Špecifikácia predmetu dohody
Príloha č. 2: Zoznam členov komunikačného tímu.

V Bratislave dňa ...............................                     V Bratislave dňa ........................................

za Objednávateľa:           	                                  za Poskytovateľa:		

	
.....................................                                          ....................................................
Ing. Richard Strapko				       
predseda predstavenstva			       
Všeobecná zdravotná poisťovňa, a.s.        

.....................................
MUDr. Beata Havelková, MPH, MBA
podpredsedníčka predstavenstva 
Všeobecná zdravotná poisťovňa, a.s.